As ŉ skuldinvorderaar aan jou deur klop | Maroela Media
Verbruikers weet oor die algemeen wat hul regte is wanneer hulle om krediet aansoek doen, maar min mense weet wat om te doen as hulle nie hul rekeninge kan betaal nie en ŉ skuldinvorderaar tree met hulle in verbinding. Ina Opperman verduidelik wat jou regte as verbruiker is en wat die invorderaar se regte is.
Die heel beste manier om skuldinvorderaars te vermy is om jou skuld gereeld en op datum te betaal en as jy nie kan nie, met almal wat jy geld skuld in verbinding te tree en te vra dat hulle jou help om ŉ plan te maak sodat jy jou skuld dalk oor ŉ langer tydperk kan afbetaal.
Skuldinvordering word gereguleer deur die Wet op Skuldinvordering.
Wie mag skuld invorder?
Prokureurs of hul agente en geregistreerde skuldinvorderaars mag skuld invorder namens ŉ kredietverskaffer. Hulle mag die bedrag wat jy skuld, saam met rente soos deur die wet voorgeskryf, asook administrasie- en invorderingsfooie invorder. Eiendomsbestuurders kan ook skuldinvorderaars wees wanneer hulle agterstallige huur invorder.
Net geregistreerde skuldinvorderaars mag ŉ fooi daarvoor hef. Skuldinvorderaars moet geregistreer wees by die Raad vir Skuldinvorderaars. Die raad monitor die gedrag van skuldinvorderaars om te verseker dat hul optrede aan die raad se gedragskode voldoen. Jy kan by die raad aanklop om seker te maak ŉ skuldinvorderaar is wel geregistreer. Dit is ŉ strafregtelike oortreding om skuld in te vorder sonder om geregistreer te wees.
Hoe mag hulle skuld invorder?
Skuldinvorderaars mag skuld invorder deur middel van pos, telefoonoproepe of persoonlik. Hulle mag dokumente by jou aflewer en kan ook vra dat jy ŉ skulderkenning teken. Jy kan vra vir bewys van registrasie by die raad.
Dít is wat skuldinvorderaars nie mag doen nie
Volgens die raad se gedragskode mag skuldinvorderaars nie:
Meer geld invorder as wat jy skuld nie, afgesien van rente en die toegelate fooie.
Wanvoorstellings maak oor die aard van wat hulle doen nie of dreig om siviele of strafregstappe te doen as dit nie die geval is nie. Hulle mag byvoorbeeld nie voorgee om jou watermeter te kom lees en jou so in die hande probeer kry nie.
Kommunikasie gebruik wat lyk soos regsprosesse nie (dit sluit in briewe wat lyk soos ŉ dagvaarding).
Dreig om geweld te gebruik teen jou, jou gesin of eiendom nie.
Vieslike, lasterlike of dreigende taal gebruik nie.
Aanhou om met jou te kommunikeer as jy hulle na jou regsverteenwoordiger verwys het nie.
Jou verbaal of op skrif mishandel of intimideer om jou skuld te betaal nie.
Jou besoek of voor jou huis of werkplek parkeer in ŉ motor wat duidelik aandui dat dit aan ŉ skuldinvorderaar behoort en jou so in die verleentheid stel nie.
Vervalste regsdokumente aan jou beteken nie.
Fooie hef wat meer is as wat die raad voorskryf nie.
Valse inligting oor jou kredietwaardigheid versprei of dreig om dit te doen nie.
Jy het die volgende regte wanneer jy deur ŉ skuldinvorderaar genader word:
Jy mag regsadvies kry voordat jy enigiets teken.
Jou waardigheid moet te alle tye gerespekteer word.
Die hele saak moet vertroulik hanteer word. As hulle jou bel en jou eggenoot antwoord, mag hulle nie aandui waarom hulle met jou wil praat nie.
Jy mag nie tussen negeuur saans en sesuur soggens en op Sondae genader word nie.
Jy mag nie geteister, verneder of gedreig word nie.
Jy moet elke ses maande ŉ gratis rekeningstaat kry.
Die skuldinvorderaar se regte
Skuldinvorderaars mag met jou kontak maak om skuld te betaal en hulle het die reg om die voorgeskrewe fooie te hef.
Jy kan oor skuldinvorderaars kla by die Raad vir Skuldinvorderaars. Alle klagtes moet onder eed gedoen word en op skrif wees.
Jy kan ook skuldinvorderaars wat ongeskik is of jou teister, verkla by die raad. Die raad kan ondersoek instel na maatskappye wat skuldinvordering doen en groot boetes hef indien die raad bevind dat ŉ skuldinvorderaar nie by die gedragskode gehou het nie.
Indien jy nie gelukkig is met die bedrag wat ingevorder word nie, kan jy vra vir die inligting op skrif en die bedrag betwis.
Besoek die raad se webwerf hier: http://www.cfdc.org.za.